Lekker en sommer veel beter, Bokke! | Maroela Media
Jesse Kriel duik oor vir Suid-Afrika se eerste en seker beste spandrie. (Foto: GB Jordaan)
Dit was heerlik, pragtig – en 'n mens kon nie meer verwag het van 'n span wat met vier nuwelinge die eerste keer saamgespeel het nie.
Die Springbokke, wat die eerste toets Saterdag op Loftus met 37-14 teen Frankryk gewen het, is egter nog 'n hele ent van foutloos af – en dít is wat dit nog lekkerder maak, hierdie uitsien na die verbetering van die span vorentoe.
Oorwinning bring selfvertroue, en met dít as basis moet gewerk word om verder te skaaf totdat hierdie span ook in die Rugbykampioenskap sy man kan staan.
Daar was vier goeie drieë vir die Bokke en twee vir die Franse, en twee spanne wat uit die staanspoor die kans gebruik om te hardloop wanneer hulle kon.
Ross Cronje in sy toetsbuiging en sy Lionsspanmaat Franco Mostert in sy eerste opdraftoets op die aanval. (Foto: GB Jordaan)
Elke span het een keer voor rustyd gedruk, toe die telling 16-7 in die Bokke se guns was.
Miskien het die Springbokke nog hier en daar effens dwars oor die veld beweeg, en oordeel het hulle ook effens gekos. Maar dis dinge wat reggeskaaf sal word.
In die geheel kan jy nie die verdediging kritiseer nie, hoewel die strukture soms effens ontwrig is deur die Franse se hardloopbenadering.
Die heel lekkerste van die lekker toets was egter die wyse waarop die Bokke se agterlyn met selfvertroue en vaart hanteer en gehardloop het. Elton Jantjies het gelyk soos hy vir die Lions op 'n goeie dag spel, en hy kan daarvoor 'n groot dankie sê aan sy skrumskakel Ross Cronje.
Jantjies se besluitneming was uitstekend, en die afwisseling in sy spel was ewe goed.
Was dit nie wonderlik om 'n skrumskakel te sien wat by die afbreekpunt kom om feitlik onmiddellik skoon te maak en dit dan doen sonder om twee skuins treetjies te gee nie?
Malcom Marx was in sy eerste opdraftoets die grootste aanvalsdoring in die Franse vlees. Hier is hy op een van sy vele stormlope. (Foto: GB Jordaan)
Die dinge wat veral opgeval het, was die doelgerigtheid waarmee die Springbokke gespeel het.
Verlede jaar se onsekerheid was nie te bespeur nie.
Malcolm Marx was besielend met die wyse waarop hy die bal gedra en gehanteer het; Eben Etzebeth en Oupa Mohoje het in die vastelos gewerk en die een duikslag na die ander veral om die afbreekpunte uitgevoer; en Siya Kolisi het verder gegaan en ook die bal goed gedra.
Nee wat, die afrigtingspan/keurders het in die geheel raakgevat.
♦ En vir diegene wat wil kritiseer en sê die Franse is hierjy: hulle het vanjaar hulle beste Sesnasiesreeks in seker vyf jaar en ewe veel ligapunte as Ierland in die tweede plek gehad; en net teen Engeland naelskraap met 16-19 en Ierland 9-19 verloor.
Verlede Junie het hulle Argentinië op tuisbodem met 27-0 afgeransel.
Die nuwe Franse afrigter Guy Noves het die Hane reeds na 'n wenspan omgekeer – en in die komende week sal Allister Coetzee-hulle moet waak dat 'n oorgerustheid nie by die Springbokke posvat nie.
Want dit is wat deur die jare feitlik klokslag tuis met die Bokke na goeie eerste toets-oorwinnings gebeur het.
Suid-Afrika (16) 37: Drieë: Jesse Kriel, strafdrie, Ross Cronjé, Jan Serfontein. Doelskoppe: Elton Jantjies 3. Strafdoele: Jantjies 3.
Frankryk (7) 14: Drie Henry Chavancy, Baptiste Serin. Doelskoppe: Jules Plisson 2.
BBRU-liga: Varsitybeker-kampioen kry weer slae
Dit was goed en mooi
Dit was nou weer lekker om die bokke weer te sien wen. Dek verdediging was 4 keer n probleem, Skosan aan die verkeerde kant van die veld. En Oupa, sorry maat, goeie tackles, maar Jaco Kriel is n beter opsie. Hierdie span gaan gel en dit vat tyd, maar ek dink daar is hoop.
Die feit dat die Springbokke gewen het, was 'n bonus. Wat my opgewonde gemaak het was die feit dat ek die eerste keer in jare 'n Springbokspan gesien het wat RUGBY speel. Ek was lankal keelvol vir die eentonige, vervelige, voorspelbare, ad nauseam indons en hopie maak.
Dit was verseker baie beter en lekker vir 'n slag gewees, maar ons moet net versigtig wees – een swaeltjie maak nie 'n somer nie.
Dit was mooi en lekker om te kyk. Ek was gladnie opgewonde voor die wedstryd nie, maar dit was weer Springbok rugby. Marx, Coetzee, Whitey, al julle ouens was ysters. Dankie vir die mooi vertoning met min onberekende, kort skoppies.